Diari Oficial de la Generalitat Valenciana


Sumari del DOGV 6034, del 12-06-2009 (2009/6764)

RESOLUCIÓ de 8 de juny de 2009, de la presidenta del Consell Valencià de l'Esport, per la qual es convoquen subvencions per a l'assistència de tècnics i professionals a activitats de formació en l'àmbit de l'activitat física i de l'esport durant l'any 2009.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6034

Data del DOGV
:   12-06-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/6764


Data del document
:   08-06-2009

Organisme emissor
:   Consell Valencià de l'Esport

Tipus de document
:   Resolució

Anàlisi jurídica

 Descriptors 

:   * Consell Valencià de l'Esport
    * ajuda pública
    * suport econòmic
    * esport

RESOLUCIÓ de 8 de juny de 2009, de la presidenta del Consell Valencià de l'Esport, per la qual es convoquen subvencions per a l'assistència de tècnics i professionals a activitats de formació en l'àmbit de l'activitat física i de l'esport durant l'any 2009. [2009/6764]
La Llei 4/1993, de 20 de desembre, de la Generalitat Valenciana, de l'Esport de la Comunitat Valenciana, en l'article tercer, apartat l), establix com una de les línies generals d'actuació de la Generalitat la formació i actualització del personal tècnic i la regulació de les titulacions esportives.
L'esmentada Llei de l'Esport de la Comunitat Valenciana establix en l'article 20 que les federacions esportives col·laboraran i programaran junt amb la Generalitat la formació de tècnics esportius.
En virtut d'això, i fent ús de les competències assignades en la Llei 3/2006, de 12 de maig, de la Generalitat, de Creació del Consell Valencià de l'Esport, i del Decret 170/2006, de 17 de novembre, del Consell, pel qual s'aproven els Estatuts del Consell Valencià de l'Esport, i d'acord amb el que establix el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, resolc:
Primer
Convocar la concessió de subvencions per a l'assistència de tècnics i professionals a activitats de formació dins de l'àmbit de l'activitat física i de l'esport, al llarg de l'any 2009, per un import global màxim de 24.000 euros, amb càrrec al capítol IV, línia de subvenció T2515000, dels pressupostos del Consell Valencià de l'Esport per al 2009.
Les ajudes que es convoquen i regulen per la present resolució podran ser d'alguna de les modalitats següents:
- Ajudes per a alumnes que assistisquen a cursos de formació dirigits a diplomar entrenadors i tècnics esportius a què es referixen específicament les bases que apareixen en l'annex I.
- Ajudes per a alumnes que assistisquen a activitats diverses de formació permanent en l'àmbit de l'activitat física i de l'esport, com ara congressos, seminaris, jornades tècniques, etc., a les quals es referixen de forma específica les bases que apareixen en l'annex II.
Segon
S'establirà una prelació entre les sol·licituds presentades per mitjà de la seua comparació atenent els criteris de valoració fixats en les bases que figuren com annexos I i II, adjudicant només aquelles que hagen obtingut major valoració fins a l'esgotament del crèdit pressupostari consignat a este efecte.
Tercer
Aprovar les bases per les quals es regula la present convocatòria, que figuren com a annexos I, II i III.
Quart
Les ajudes convocades per la present convocatòria no precisen notificació a la Comunitat Europea per no reunir els requisits de l'article 87 del TCE, segons disposa el Decret 147/2007, de 7 de setembre, del Consell, ja que estes no suposen cap avantatge econòmic atés que les persones a qui van dirigides les subvencions no exercixen activitats econòmiques en què s'oferisquen al mercat béns o servicis, per la qual cosa no hi ha possibilitat de falsejament de la competència.
DISPOSICIÓ FINAL
La present resolució produirà efectes des del dia que es publique en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present resolució, que posa fi a la via administrativa, podrà ser recorreguda potestativament en reposició o bé caldrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs potestatiu de reposició haurà d'interposar-se davant de la consellera de Cultura i Esport-presidenta del Consell Valencià de l'Esport en el termini d'un mes a comptar de l'endemà de la publicació de la present resolució en el Diari Oficial de la Comunitat Valenciana.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la present resolució en el Diari Oficial de la Comunitat Valenciana.
València, 8 de juny de 2009.- La consellera de Cultura i Esport i presidenta del Consell Valencià de l'Esport, p. d. (Resolució de 29 de desembre de 2006, DOCV 5435), la secretària autonòmica d'Esport i vicepresidenta del Consell Valencià de l'Esport: Niurka Montalvo Amaro.
ANNEX I
Bases per les quals es regula la concessió de subvencions per a cursar estudis d'entrenador i tècnic esportiu per a l'any 2009.
Primera. Beneficiaris
1.1. Alumnes que cursen estudis per a diplomar-se o titular-se com a entrenador o tècnic esportiu durant 2009 i reunisquen els requisits següents:
1.1.1. Tindre veïnat administratiu en qualsevol municipi de la Comunitat Valenciana.
1.1.2. En el cas de sol·licitants que vagen a cursar el primer nivell, el seu municipi de residència haurà de trobar-se a una distància igual o superior a 25 quilòmetres de la/les localitat/s on es desenvolupe el curs.
1.1.3. Haver sigut admés al curs objecte de sol·licitud d'ajuda.
1.1.4. Tots aquells altres requisits que establix l'article 13 de la Llei 38/2003, de 17 de novembre, General de Subvencions (BOE núm. 276, de 18 de novembre).
Segona. Objecte i aplicació de les ajudes
2.1. Les subvencions podran sol·licitar-se per a cobrir parcialment les despeses que es generen en l'exercici 2009, per la participació en cursos d'entrenador o tècnic esportiu. Les despeses correspondran a la matrícula o inscripció, manutenció, desplaçaments i allotjament, si és el cas.
2.2. Els cursos objecte de sol·licitud hauran d'haver-se adaptat en la seua programació i requisits al que establixen les disposicions transitòries primera i tercera respectivament del Reial Decret 1363/2007, de 24 d'octubre (BOE de 8.11.2007), en l'Orde ECD/3310/2002, de 16 de desembre (BOE de 30.12.2002), en la Resolució de 24 de març de 2009, de la vicepresidenta del Consell Valencià de l'Esport (DOCV de 8.04.2009), i haver obtingut l'autorització administrativa a què es referix l'apartat vint-i-tresé, de l'esmentada Orde de 16 de desembre de 2002, i resta de normativa que els siga aplicable.
2.3. Els cursos en altres comunitats autònomes podran ser objecte de sol·licitud quan no existisca programat un curs de la modalitat esportiva i nivell equivalent a la Comunitat Valenciana per a l'any 2009 i, a més, s'acredite la condició prevista en la base 2.2 per part de l'entitat organitzadora a través del beneficiari.
Tercera. Import de les ajudes
3.1. L'import global màxim destinat a les ajudes referides en el present annex I serà de 18.000 euros, amb càrrec al capítol IV, línia de subvenció T2515000, dels pressupostos del Consell Valencià de l'Esport per al 2009.
3.2. L'import de les ajudes serà, sempre que no se supere l'import global màxim establit en el punt anterior, d'un mínim de 150 euros i un màxim de 600 euros.
3.3. Si desenvolupats els actes d'instrucció corresponents i assignades les ajudes a què es referix el present annex I no s'esgotara l'import global màxim establit en la base 3.1, l'import no adjudicat s'assignarà a les sol·licituds presentades per a les ajudes a què es referix l'annex II de la present resolució, sense necessitat d'obrir nou termini de sol·licituds.
Quarta. Sol·licituds i documentació
4.1. Les sol·licituds es realitzaran per mitjà d'instància dirigida al Consell Valencià de l'Esport segons el model que figura com a annex I A de la present resolució. Este imprés es trobarà a disposició dels interessats en les delegacions territorials del Consell Valencià de l'Esport d'Alacant, Castelló i València i en la web www.cve.gva.es.
4.2. L'imprés normalitzat de sol·licitud, degudament emplenat, anirà acompanyat de la següent informació i documentació:
a) Fotocòpia del DNI.
b) Certificat d'empadronament que acredite la seua residència a la Comunitat Valenciana, en el cas que no coincidisca amb la del DNI.
c) Programació de l'activitat: cost d'esta, convocatòria, dades de l'entitat organitzadora, dates, hores lectives, continguts, etc. En este apartat es citarà la normativa a l'empara de la qual es programa el curs, i en el cas de cursos organitzats fora de la Comunitat Valenciana, la resolució de la comunitat autònoma que autoritza el curs.
d) Fotocòpia confrontada del document que acredite el pagament de la inscripció o de l'admissió a l'activitat.
e) Títol d'entrenador de nivell 1 o equivalent en els casos en què es vagen a cursar estudis d'entrenador o tècnic esportiu de nivell 2.
f) Títol d'entrenador de nivell 2 o equivalent en els casos en què es vagen a cursar estudis d'entrenador o tècnic esportiu de nivell 3.
g) Curriculum vitae, segons annex I B, al qual s'incorporaran i acreditaran documentalment exclusivament aquells mèrits inclosos en el barem de la base 5 del present annex.
4.3. A més de la documentació ressenyada en el punt anterior, les sol·licituds hauran d'acompanyar-se de la documentació que s'indica en la base 1 de l'annex III (manteniment de tercers).
Quinta. Valoració de les sol·licituds
5.1. La valoració de les sol·licituds s'efectuarà atenent els criteris següents:
5.1.1. Càrrega lectiva del curs. Es puntuarà el curs per al que sol·licita subvenció en funció del seu nivell (nivells I, II i III), d'acord amb el que establix el Reial Decret 1363/2007, de 24 d'octubre (BOE de 8.11.2007), en l'Orde ECD/3310/2002 de 16 de desembre (BOE de 30.12.2002) i la Resolució de 24 de març de 2009, de la vicepresidenta del Consell Valencià de l'Esport (DOCV de 8/04/2009), segons el següent barem i fins a un màxim de 60 punts:
a) Per l'assistència a un curs de nivell I en 2009: 20 punts.
b) Per l'assistència a un curs de nivell II en 2009: 40 punts.
c) Per l'assistència a un curs de nivell III en 2009: 60 punts.
5.1.2. Distància del lloc de residència a la seu del curs:
a) Distància entre 50 i 100 km: 5 punts
b) Distància superior a 100 km: 10 punts
5.1.3. Experiència professional fins a un màxim de 20 punts atenent el barem següent:
a) Servicis de caràcter tècnic o esportius prestats a les federacions esportives en llocs de director tècnic, en programes de tecnificació o altres que puguen considerar-se relacionats amb l'especialitat esportiva per a la qual es sol·licita subvenció, a raó de 2 punts per any o temporada completa certificada per la federació.
b) Com a entrenador esportiu (en possessió del títol d'entrenador de nivell 1 o equivalent, com a mínim) a raó d'1 punt per cada any o temporada completa certificada per la federació esportiva o entitat contractant corresponent.
c) Per servicis prestats a ajuntaments o altres organismes locals, en llocs de director tècnic, gerent o altres de caràcter esportiu que es puguen acreditar, a raó d'1 punt per cada any o temporada completa de servici.
S'acreditarà per mitjà de certificat els servicis prestats expedit per l'organisme competent.
5.1.4. Haver obtingut la condició d'esportista d'elit o alt nivell es valorarà amb 5 punts per cada any d'esportista d'alt nivell o d'elit nivell A, i 3 punts si ho fóra de nivell B, fins a un màxim de 20 punts.
S'acreditarà indicant el DOCV o BOE en què figura o per mitjà del corresponent certificat de l'organisme competent.
5.2. En tot cas, només es subvencionaran fins a un màxim de deu sol·licitants per modalitat esportiva, sent estos els que major puntuació obtinguen entre els sol·licitants per a eixe curs, d'acord amb el barem establit en l'apartat anterior.
ANNEX II
Bases per les quals es regula la concessió de subvencions per a l'assistència a activitats de formació permanent de l'activitat física i de l'esport per a l'any 2009.
Primera. Beneficiaris
1.1. Tècnics i professionals de l'activitat física i de l'esport que reunisquen els requisits següents:
1.1.1. Tindre veïnat administratiu en qualsevol municipi de la Comunitat Valenciana.
1.1.2. Estar en possessió del títol de llicenciat, diplomat, enginyer o equivalent, comptar amb la titulació de tècnic esportiu superior o diploma d'entrenador esportiu de màxim nivell nacional, o comptar amb la titulació en formació professional de la família de l'activitat física.
1.1.3. Haver formalitzat la inscripció per a l'activitat formativa objecte de sol·licitud d'ajuda.
1.1.4. En el cas d'haver sigut beneficiari d'una subvenció del Consell Valencià de l'Esport per a l'assistència a activitats de formació permanent de l'activitat física i de l'esport en l'exercici anterior, haver complit amb l'obligació de justificar la subvenció percebuda o haver comunicat la impossibilitat de fer-lo abans del final del termini de justificació.
Segona. Objecte i aplicació de les ajudes
2.1. Les subvencions podran sol·licitar-se per a cobrir parcialment el finançament de les despeses que es generen en l'exercici 2009 de matrícula, viatge, allotjament i manutenció per a assistir a congressos, màster, cursos, jornades tècniques o seminaris de formació permanent en l'àmbit esportiu.
2.2. A l'efecte del que establix el paràgraf anterior, les activitats hauran de generar una despesa mínima de 150 euros, que haurà d'especificar-se en el pressupost a què es referix la base 4.3.g del present annex II.
2.3. Les activitats a què es referix el present annex II hauran de tindre com a objecte algun dels àmbits següents:
a) Àrea de rendiment esportiu. Atés dins d'esta les activitats referides als àmbits propis de l'entrenament en una o diverses modalitats esportives reconegudes oficialment i a aquelles ciències auxiliars relacionades com la medicina, fisiologia o la biomecànica i altres que puguen considerar-se com a tals.
b) Àrea de gestió esportiva. Atés dins d'esta les activitats dirigides a la gestió i direcció d'entitats, programes o instal·lacions esportives.
c) Àrea d'educació en valors en l'esport i l'activitat física. Atés dins d'esta les activitats dirigides a proporcionar als alumnes, esportistes, pares, professors, entrenadors, tècnics i gestors de l'esport els instruments, els continguts, els suggeriments i propostes necessàries per al desenvolupament d'estos.
d) Àrea d'esport per a majors. Atés dins d'esta les dirigides a l'estudi de les seues característiques psicofisiològiques i l'entrenament de manteniment de persones de la 3ª edat.
e) Àrea d'esport per a escolars. Atés dins d'esta les activitats dirigides a coordinar els agents esportius que interactuen en l'activitat esportiva en l'edat escolar (xiquets/es, associacions de pares/mares, federacions, clubs i centres escolars).
f) Àrea d'esport per a la dona. Atés dins d'esta les activitats dirigides a analitzar la problemàtica amb què es troben les dones en l'àmbit de l'esport, així com el plantejament d'estratègies i accions per a aconseguir una major equitat en la pràctica esportiva.
2.4. S'entendran expressament fora de l'àmbit de les subvencions del present annex les activitats següents:
a) Les que comporten l'obtenció de títol acadèmic.
b) Els cursos que comporten titulació o obtenció de diplomes d'entrenadors i tècnics esportius de diferents nivells que puguen organitzar les federacions esportives, les seues escoles d'entrenadors o altres entitats.
c) Les destinades a la formació del professorat, o que tinguen com a objecte aspectes curriculars propis d'assignatures del sistema educatiu reglat.
d) Les que estiguen integrades directament o complementàriament, com a seminaris o pràctiques, a plans d'estudis del sistema educatiu.
Tercera. Import de les ajudes
3.1. L'import global màxim destinat a les ajudes referides en el present annex II serà de 6.000 euros amb càrrec al capítol IV, línia de subvenció T2515000, dels pressupostos del Consell Valencià de l'Esport per al 2009.
3.2. L'import màxim per sol·licitant serà de 600 euros.
3.3. Si desenvolupats els actes d'instrucció corresponents i assignades les ajudes a què es referix el present annex II no s'esgotara l'import global màxim establit en la base 3.1, l'import no adjudicat s'assignarà a les sol·licituds presentades per a les ajudes a què es referix l'annex I de la present resolució, sense necessitat obrir nou termini de sol·licituds.
Quarta. Sol·licituds i documentació
4.1. L'interessat presentarà una sol·licitud per a cada activitat formativa, amb un màxim de dos activitats per any, i sense superar en conjunt l'import màxim de 600 euros a què es referix la base 3.2 del present annex.
4.2. Les sol·licituds es realitzaran per mitjà d'instància dirigida al Consell Valencià de l'Esport, segons el model que figura com a annex II A de la present resolució. Este imprés es trobarà a disposició dels interessats en les delegacions territorials del Consell Valencià de l'Esport d'Alacant, Castelló i València i en la web www.cve.gva.es.
4.3. L'imprés normalitzat de sol·licitud, degudament emplenat, anirà acompanyat de la següent informació i documentació:
a) Fotocòpia del DNI.
b) Certificat d'empadronament que acredite la seua residència a la Comunitat Valenciana en el cas que no coincidisca amb la del DNI.
c) Fotocòpia de la titulació a què es referix la base 1.1.2.
d) Currículum vitae segons annex II B a què s'incorporaran i acreditaran documentalment exclusivament aquells mèrits inclosos en el barem de la base 5 del present annex.
e) Programació tècnica de l'activitat: convocatòria, dades d'entitat organitzadora, dates, hores lectives, continguts, objectius, etc.
f) Fotocòpia confrontada del document que acredite el pagament de la inscripció o de l'admissió a l'activitat.
g) Pressupost de despeses totals en el curs, especificant a més aquelles que es produïsquen exclusivament en l'exercici econòmic corrent, especificant totes les ajudes concedides i/o sol·licitades, concretant el concepte a què es destina la subvenció sol·licitada.
4.4. A més de la documentació ressenyada en el punt anterior, les sol·licituds hauran d'acompanyar-se de la documentació que s'indica en la base 1 de l'annex III (manteniment de tercers).
Quinta. Valoració de les sol·licituds
5.1. La valoració de les sol·licituds s'efectuarà atenent els criteris següents:
5.1.1. Formació acadèmica, valorada amb un màxim de 4 punts.
- Títol de doctor: 4 punts.
- Títol de llicenciat, enginyer, arquitecte o equivalent: 3 punts.
- Títol de diplomat: 2 punts.
- Titulat de formació professional de la família d'activitat física: 1 punt.
La possessió de diverses titulacions no serà acumulativa, considerant-se la de major valor. S'acreditarà per mitjà de fotocòpia confrontada del títol acadèmic.
5.1.2. Formació específica esportiva valorada fins a un màxim de 4 punts:
- Entrenador de nivell 3 o equivalent: 2 punts per cada títol d'una modalitat esportiva diferent.
- Entrenador de nivell 1 o equivalent, o de nivell 2 o equivalent: 1 punt per cada títol d'una modalitat esportiva diferent.
S'acreditarà per mitjà de fotocòpia confrontada dels títols abans indicats.
5.1.3. Publicacions, ponències, comunicacions relacionades amb les activitats fisicoesportives. El conjunt d'este apartat es valorarà fins a un màxim de 2 punts.
S'acreditarà per mitjà de fotocòpia de les actes del congrés on aparega el nom del sol·licitant i el títol de la publicació, ponència o comunicació, o certificat acreditatiu del responsable de l'entitat organitzadora.
5.1.4. Experiència professional fins a un màxim de 5 punts atenent el barem següent:
a) Docent, en cursos encaminats a l'obtenció del títol d'entrenador nacional organitzats per les federacions esportives o altres organismes, docència en els centres d'ensenyança superior que conduïsquen a l'obtenció del títol de llicenciat en educació física, llicenciat en ciències de l'activitat física i esport, o diplomat en magisteri especialitat en educació física.
Es valorarà amb 1 punt per curs acadèmic impartit en els centres d'ensenyança superior i 0,5 per cada curs impartit encaminat a l'obtenció del títol d'entrenador nacional o equivalent.
b) Servicis prestats a les federacions esportives en llocs de director tècnic, gerent o altres que es puguen acreditar, a raó de 0,25 per cada any de servici prestat en federacions.
c) Entrenador esportiu, amb títol corresponent, o servicis prestats a ajuntaments o altres organismes locals, en llocs de director tècnic, gerent o altres que es puguen acreditar, a raó de 0,25 per cada any de servici o temporada completa com a entrenador.
S'acreditarà per mitjà de certificat dels servicis prestats expedit per l'organisme competent.
5.1.5. Inclusió com a tècnic de programes de tecnificació de les federacions esportives en col·laboració amb la Generalitat, valorant amb 2 punts per cada any d'experiència fins a un màxim de 10 punts.
S'acreditarà per mitjà del corresponent certificat de l'organisme competent.
5.1.6. La condició d'esportista d'elit o alt nivell es valorarà amb 5 punts per esportista d'alt nivell o d'elit nivell A, o amb 3 punts si ho fóra de nivell B.
S'acreditarà indicant el DOCV o BOE en què figura o per mitjà del corresponent certificat de l'organisme competent.
5.1.7. Activitat d'especial interés per la seua rellevància científica o tècnica o per la seua gran càrrega lectiva o el seu elevat pressupost de despeses es valorarà fins a un màxim de 20 punts.
5.1.8. Basant-se en allò que s'ha establit per a la prelació de sol·licituds en l'apartat 3 de la present resolució, s'inclouran fins a un màxim de cinc sol·licitants per activitat, sent estos els que obtinguen major puntuació entre els sol·licitants per a eixa activitat formativa.
ANNEX III
Bases comunes d'aplicació a les sol·licituds de subvencions previstes en els annexos I i II de la present resolució.
Primera. Documentació
A més de la informació i documentació assenyalada en la base 4 dels annexos I i II, les sol·licituds hauran d'acompanyar-se de la documentació següent:
1.1. Fitxa de manteniment de tercers, en la qual conste la titularitat del compte bancari on es vol rebre la subvenció sol·licitada, segons el model inclòs com a annex V d'esta resolució.
No serà necessària la seua presentació quan les dades bancàries aportades per a rebre la subvenció ja consten en el Consell Valencià de l'Esport, per haver rebut altres subvencions, i en este cas s'indicaran únicament les dades bancàries i la convocatòria en què va ser entregada.
1.2. Declaració responsable de no estar incurs en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions. Esta declaració està inclosa en l'apartat C de la sol·licitud de subvenció.
1.3. A més de la informació i documentació ja assenyalada, el Consell Valencià de l'Esport podrà, en qualsevol moment de la tramitació de l'expedient, demanar qualsevol altra que considere necessària per al millor coneixement i comprensió de l'aplicació de la subvenció.
Segona. Sol·licituds
2.1. Les sol·licituds es presentaran en el Registre del Consell Valencià de l'Esport, en els de les seues delegacions territorials d'Alacant, Castelló i València, o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació en l'oficina de correus corresponent haurà d'efectuar-se en sobre obert, a fi que en la capçalera del primer full de la documentació presentada es faça constar clarament el nom de l'oficina i la data, lloc, hora i minut de l'admissió.
Quan la sol·licitud no es presente en cap dels registres dependents del Consell Valencià de l'Esport, es recomana avisar per fax (núm. 401079715) al Consell Valencià de l'Esport.
2.2. El termini de presentació de sol·licituds finalitzarà el 3 de juliol de 2009. L'incompliment d'este termini determinarà automàticament l'exclusió.
2.3. Les activitats formatives hauran de realitzar-se almenys parcialment i haver-se generat les despeses objecte de sol·licitud durant l'any 2009 i abans del final del termini de presentació de les justificacions. Les activitats, la celebració de les quals comprenga més d'un any, sols podran rebre una única subvenció per l'activitat.
2.4. L'admissió a tràmit d'una sol·licitud de subvenció no generarà compromís algun de concessió d'aquella.
2.5. Quan la sol·licitud no reunisca els requisits o falte algun document complementari dels exigits en cada cas, es requerirà als interessats perquè ho esmenen en el termini de deu dies, amb indicació que, si així no ho feren, se'ls tindrà per desistit de la seua petició. En este cas, el Consell Valencià de l'Esport declararà este desistiment prèvia resolució dictada a este efecte per la vicepresidenta del Consell Valencià de l'Esport.
Tercera. Comissió tècnica d'avaluació i resolució
3.1. Per a l'estudi i valoració de les sol·licituds presentades es constituirà una comissió tècnica d'avaluació formada per cinc membres designats per la vicepresidenta del Consell Valencià de l'Esport. La comissió tècnica d'avaluació podrà assessorar-se d'experts i professionals per a la valoració de sol·licituds, en cas de considerar-se convenient.
3.2. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, proposta de concessió o denegació de subvenció a la vicepresidenta del Consell Valencià de l'Esport, que resoldrà, per delegació de la presidenta del Consell Valencià de l'Esport, sobre l'ajuda i determinarà la seua quantia.
3.3. La vicepresidenta del Consell Valencià de l'Esport resoldrà la concessió o denegació de les sol·licituds presentades en el termini màxim de sis mesos des de la publicació de la present convocatòria en el Diari Oficial de la Comunitat Valenciana. No obstant això, les sol·licituds sobre les quals no recaiga una resolució expressa en el termini de sis mesos des de la publicació de la present convocatòria s'entendran denegades. El Consell Valencià de l'Esport notificarà als interessats la resolució de concessió o denegació de les sol·licituds presentades dins del mateix termini de sis mesos.
Quarta. Obligacions dels beneficiaris
4.1. Mantindre's en la situació que legitima la seua concessió.
4.2. Acreditar el compliment dels requisits i condicions que determinen la concessió o gaudi de l'ajuda.
4.3. Sotmetre's a les actuacions de control financer que corresponen a la Intervenció General i a la Sindicatura de Comptes en relació amb les subvencions i ajudes concedides.
4.4. Comunicar al Consell Valencià de l'Esport l'obtenció d'altres subvencions, ajudes, ingressos o recursos que financen les activitats subvencionades, procedents d'altres administracions o ens públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació dels fons percebuts.
4.5. Acreditar degudament la matrícula i l'assistència a l'activitat per a la qual es concedix l'ajuda per mitjà del corresponent títol o certificat expedit per l'entitat organitzadora i signat pel director del curs. En el cas d'aquells alumnes que hagen rebut subvenció per a cursar estudis d'entrenador esportiu en cursos autoritzats pel Consell Valencià de l'Esport no serà necessari, ja que serà la pròpia entitat qui expedisca el certificat.
4.6. Conservar els documents justificatius de l'aplicació dels fons rebuts, inclosos els documents electrònics, en tant puguen ser objecte de les actuacions de comprovació i control.
4.7. Procedir al reintegrament dels fons percebuts en els supòsits previstos en la base sèptima.
Quinta. Modificació de la resolució de concessió
5.1. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos d'altres administracions públiques o d'altres ens públics o privats, supere el cost de l'activitat que desenvoluparà el beneficiari.
5.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
5.3. En el cas que s'augmentara la dotació pressupostària d'esta línia, l'augment es distribuiria entre els sol·licitants sense obrir nou termini de presentació de sol·licituds, en aplicació dels criteris establits en les presents bases.
Sexta. Procediment de pagament i terminis de justificació
6.1. El pagament es realitzarà d'una sola vegada quan s'haja justificat degudament l'activitat objecte de subvenció.
6.2. Terminis de justificació:
Amb caràcter general, el termini de presentació de les justificacions conclourà el 30 d'octubre de l'any 2009, excepte per a les activitats que s'exercisquen exclusivament després d'esta data, i en este cas el termini conclourà el 10 de desembre de 2009.
Sèptima. Justificació de la subvenció
7.1. La justificació de les subvencions concedides revestirà la forma de compte justificatiu simplificat que, d'acord amb el que disposa l'article 75 del Reglament de la Llei General de Subvencions, haurà de contindre la informació següent:
a) Certificat d'assistència expedit per l'entitat organitzadora i signat pel director del curs. En el cas d'aquells alumnes que hagen rebut subvenció per a cursar estudis d'entrenador esportiu en cursos autoritzats pel Consell Valencià de l'Esport no serà necessari, ja que serà la pròpia entitat qui expedisca el certificat.
b) Una relació classificada de les despeses de l'activitat, amb indicació del creditor i del document, el seu import, data d'emissió i, si és el cas, data de pagament. S'indicarà quines d'estes despeses són finançades amb la subvenció concedida pel Consell Valencià de l'Esport (annex IV).
c) Un detall d'altres ingressos o subvencions que hagen finançat l'activitat subvencionada, amb indicació de l'import i la seua procedència (annex IV).
Una vegada produïts les despeses finançades amb la subvenció del Consell Valencià de l'Esport podrà presentar-se la justificació encara que queden pendents més despeses. En finalitzar el curs o fins al 30 de desembre de 2009 s'haurà de presentar la justificació restant.
7.2. El Consell Valencià de l'Esport comprovarà, a través de les tècniques de mostratge que es determinen, els justificants que crega oportuns, i per tant podrà requerir al beneficiari la remissió dels justificants de despesa seleccionats.
7.3. Els justificants integrants de cada compte justificatiu hauran de complir els requisits establits en el Reial Decret 1496/2003, de 28 de novembre (BOE de 29/11/03).
Octava. Reintegrament i/o revocació de les subvencions
8.1. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:
a) Incompliment de l'obligació de justificació.
b) Obtenció de la subvenció sense reunir les condicions requerides.
c) Incompliment de la finalitat per a la qual va ser concedida la subvenció.
d) Incompliment de les condicions imposades als beneficiaris amb motiu de la concessió de la subvenció.
e) Igualment, en el supòsit previst en la base 5.1, quan la subvenció principal siga la del Consell Valencià de l'Esport procedirà el reintegrament de l'excés obtingut sobre el cost de l'activitat exercida.
f) Així com tots aquells casos que establix el capítol I del títol II de la Llei 38/2003, de 17 de novembre, General de Subvencions.
8.2. Els supòsits de reintegrament s'establixen sense perjuí dels casos en què procedisca incoar un expedient sancionador d'acord amb el que establixen els articles 52 i següents de la Llei General de Subvencions.
Novena. Legislació aplicable
En tot allò no previst en esta resolució, els beneficiaris es sotmetran al que establix el Text Refós de la Llei d'Hisenda Pública de la Generalitat Valenciana, la Llei de Pressupostos de la Generalitat per a l'exercici 2009 i allò que s'ha regulat en la disposició final primera de la Llei 38/2003 General de Subvencions.